ועדת משנה לענייני פיתוח היישובים הדרוזים והצ'רקסים, כנסת 24, פרוטוקול מספר 20, 2022-07-05 09:30

מופיד מרעי: אני מתכבד לפתוח את ישיבת הוועדה לפיתוח היישובים הדרוזים והצ'רקסים, התאריך 5.7.2022 – ו' בתמוז התשפ"ב, השעה 09:27, הנושא של הדיון: שיוך מוניציפאלי של שטח חסר מעמד מוניציפאלי בבעלות פרטית בכסרא סמיע.

מופיד מרעי: מאחר והדיון הזה הוא דיון המשכי של הדיונים שהיו בוועדה הזאת בנוגע לשטחי שיפוט, מה שנקרא המלצות של ועדות גיאוגרפיות, התעקשנו לקיים אותו.

מופיד מרעי: אני רוצה להגיד תודה רבה לכל מי שהתערב כדי שנוכל לקיים את הדיון הזה.

מופיד מרעי: הנושא של הגבולות הגיאוגרפיים ותחומי השיפוט של היישובים, במיוחד של היישובים הדרוזים, הוא אלמנט קריטי מאוד בתכנון, כלומר לא ניתן להתקדם בתכנון המתארי כל עוד אין לנו תחומי שיפוט.

מופיד מרעי: כל מי שמתכנן מחוץ לתחום השיפוט שלו מוסיף חסם על גבי חסם וצריך להגיע לוועדה הארצית לתכנון ובנייה כדי לקבל את האישור שם.

מופיד מרעי: חוויתי את זה בחורפיש.

מופיד מרעי: אמנם זה אפשרי, אבל זה לא סימפטי לתכנן בארבעה תחומי שיפוט שונים.

מופיד מרעי: הדיון זה הוא לא הדיון הראשון בנושא, קיימנו כבר דיון בנוגע לוועדה הגיאוגרפית בכרמל.

מופיד מרעי: אני שמח לומר ששרת הפנים אימצה את המסקנות של הוועדה הגיאוגרפית, מה שנקרא דוח ועדת קלעג'י, במלואן, כי זה קריטי לתכנון בדליה ובעוספיא.

מופיד מרעי: בוועדות הגיאוגרפיות של כסרא סמיע, חורפיש ושאר היישובים בוצעה עבודה הפוכה, פעילות הפוכה, השרה גרעה שטח מהשטח המוניציפאלי של היישובים האלה לטובת המועצות האזוריות.

מופיד מרעי: ביקשתי מהייעוץ המשפטי לבחון משפטית אם יש סמכות לשרת הפנים לגרוע שטח מתחום תכנית המתאר הכוללנית, המופקדת והמפורסמת.

מופיד מרעי: לקחו שטח מתוך תחום קו הבנייה של היישוב חורפיש והעבירו למעלה יוסף.

מופיד מרעי: משפטית וחוקית זה לא נכון, אני אשמח אם תהיה תשובה בנושא הזה.

מופיד מרעי: הייתה לי פגישה עם שרת הפנים על הדוח של כסרא סמיע, פקיעין וחורפיש.

מופיד מרעי: הצוות שהיה איתי התחייב תוך שבועיים לבוא עם המלצות לתיקון המצב.

מופיד מרעי: השאלה אם בכלל שרת הפנים יכולה לחזור בה מהחתימה, או שאנחנו צריכים לפתוח ועדה גיאוגרפית חדשה.

מופיד מרעי: כשהייתי יושב ראש המועצה המקומית חורפיש ואחר כך ראש ראשי הרשויות הדרוזיות והצ'רקסיות, לחצתי להגיש את הדוחות החל מיוני 2017 וכלה ב-2018.

מופיד מרעי: מאז לא חתמו, ואם חתמו, רק גרעו שטח.

מופיד מרעי: אני מבקש לפתוח את הדיון בהצגת קצרה של ראש המועצה המקומית כסרא סמיע, לאחר מכן מנכ"ל משרד הפנים וההתייחסויות של משרדי הממשלה בנושא הזה.

יאסר גדבאן: בוקר טוב לכולם.

יאסר גדבאן: בהזדמנות הזאת אני רוצה לשלוח תנחומים למשפחת קבלאן מבית ג'אן לאור האירוע הטרגדי שהיה ואני מאחל החלמה לפצוע האנוש במשפחת טאפש שאני מקווה שיחגוג את החג בחיק המשפחה.

יאסר גדבאן: אני רוצה להודות לחבר הכנסת חברי וידידי מופיד מרעי על הגישה ועל השמעת הקול.

יאסר גדבאן: אתה אחד האנשים שנותן לנו להשמיע את הקול, להשמיע את הצרות ואת הבעיות המתרחשות בשטח.

יאסר גדבאן: זאת דלת יפה וטובה להשמיע את מה שמציק לבני העדה הדרוזית, באמת מגיע לך שאפו גדול.

יאסר גדבאן: אין מה להתעלם גם מיואב קיש וממרגי על תיאום הפגישה בימי הפגרה של חברי הכנסת.

יאסר גדבאן: מאז הדוח של הוועדה הגיאוגרפית שיצא לאור אני לא ישן בלילה - לא אני ולא תושבי כסרא סמיע.

יאסר גדבאן: לא יעלה על הדעת, לא מכובד, לא ערכי, לא הגיוני.

יאסר גדבאן: שמישהו יגיד לי איזה חלקה טובה נשארה לבני העדה הדרוזית.

יאסר גדבאן: חוק הלאום, לא משנה באיזה ממשלות, וחוק קמיניץ – צרה צרורה.

יאסר גדבאן: אין בנייה, אבל יש אכיפה, יש קנסות, יש הריסות, צווים, הפקעות, הפרשות של שטח, הקמת טורבינות באדמה בבעלות פרטית, ניתוקי חשמל.

יאסר גדבאן: תקציבים?

יאסר גדבאן: אף אחד לא עושה לנו טובה בתקציבים.

יאסר גדבאן: התכנון והבנייה זה תחמון, לא תכנון.

יאסר גדבאן: באתי לכאן היום לדבר על ערך אחד עליון בעיני, בעיני תושבי כסרא סמיע, בעיני בני העדה הדרוזית - הערך של האדמה.

יאסר גדבאן: אני מוכן לוותר על כל הדברים.

יאסר גדבאן: אדמה?

יאסר גדבאן: בשום אופן לא יהיה.

יאסר גדבאן: לא יעלה על הדעת שתהיה ועדה גיאוגרפית שתמליץ מה שהמליצה.

יאסר גדבאן: השרה איילת שקד מעודכנת ומעורבת, המנכ"ל יודע ומעורב.

יאסר גדבאן: פתחנו את הדברים שלנו לפני שהיה סיכום המלצות של הוועדה, היינו בפגישות ודיברנו, אבל משום מה הוועדה החליטה איך שהחליטה.

מופיד מרעי: היה דיון לפני החתימה של השרה?

יאסר גדבאן: השרה עוד לא חתמה והמנכ"ל עוד לא חתם.

יאסר גדבאן: אני רוצה להקדים תרופה למכה.

יאסר גדבאן: ישבנו עם השרה לפני כמעט שמונה חודשים והסברנו לה שהולך להיות ככה וככה.

יאסר גדבאן: משום מה אותו יושב ראש יחד עם שני הנציגים המליצו להעביר למועצה אזורית אחרת.

יאסר גדבאן: כסרא סמיע הם שני ישובים.

יאסר גדבאן: כסרא עם 9,000 תושבים, סמיע עם קרוב ל-6,000 תושבים.

יאסר גדבאן: שטח השיפוט של כסרא סמיע הוא 14,000 דונם.

יאסר גדבאן: מתוך 14,000 דונם 7,000 של רת"ג ורמ"י.

יאסר גדבאן: עץ אני לא יכול לנטוע שם, שום דבר אני לא יכול לעשות.

מופיד מרעי: אין שם נכסים שיכולים להוות מקור הכנסה למועצה?

יאסר גדבאן: בכלל לא.

יאסר גדבאן: איפה ההיגיון, השכל, המקצועיות, הניסיון?

מופיד מרעי: כמה דונם הצוות של השרה ממליץ לגרוע?

יאסר גדבאן: כתב המינוי יצא באוגוסט 2020.

יאסר גדבאן: משרד הפנים הוציא מכתבים לכל ראשי הרשויות שהולך להיות מנדט לוועדה הגיאוגרפית בנושא הזה, כשהמועצה היחידה שלא קיבלה זה כסרא סמיע שהיא בעלת הבית.

יאסר גדבאן: על 1,600 דונם לא ידעתי מאוגוסט 2020 עד פברואר 2021.

יאסר גדבאן: באוגוסט 2020 יושב ראש ועדת תכנון ובנייה אורי אילן כתב המלצה לוועדה הגיאוגרפית להעביר את הכל למשגב, את כל הגורמים למיניהם להעביר למשגב.

יאסר גדבאן: שלחו לראש מועצה מקומית נחף נייר עמדה והוא התייחס, שלחו לפקיעין נייר עמדה והוא התייחס, רק לכסרא סמיע משום מה לא.

מופיד מרעי: וזה הכי קרוב אליך.

יאסר גדבאן: הוא צמוד אלי.

יאסר גדבאן: ידעתי בפברואר 2021 ממחמוד סאלח, קצין רשויות מטעם משרד הפנים, על כך שיש זום בקשר לשטח שיפוט.

יאסר גדבאן: כששאלתי אותו על איזה שטח שיפוט מדברים, הוא אמר שמדברים על גוש 19,223, 19,224.

יאסר גדבאן: נכנסתי לזום והתחננתי ליושב ראש הוועדה בן אור פרץ שייתן לי זמן להתכונן ולהכין נייר עמדה.

מופיד מרעי: הוא יושב ראש הוועדה הגיאוגרפית.

יאסר גדבאן: הוא אמר לי שכן.

יאסר גדבאן: אחרי שכתבתי נייר עמדה והוצאתי הרבה כסף, הגיע אלי מהנדס ממועצה אזורית משגב ואמר לי: "יאסר, יש החלטה של ממונה המחוז ויושב ראש ועדת תכנון ובנייה אורי אילן להעביר את הכל למשגב".

יאסר גדבאן: אמרתי לו: "סליחה, לא שמעתי".

מופיד מרעי: זו לא הסמכות של יושב ראש ועדת תכנון ובנייה?

יאסר גדבאן: איך יכול להיות שיושב ראש ועדת תכנון ובנייה מחוזית ממליץ בלי להתייעץ עם ראשי רשויות, בלי לדבר עם ראשי רשויות על התכנית?

יאסר גדבאן: אפילו במפות המנדט של משרד הפנים כסרא לא רשומה.

מופיד מרעי: כמה דונם רוצים לגרוע?

יאסר גדבאן: 1,600 דונם שהם בבעלות אנשי כסרא, כשכל השטח שמדובר עליו הוא 2,033 דונם.

יאסר גדבאן: תכנית מתאר 216,217 נמצאת בצמוד לאותו שטח שאמור לעבור למשגב.

יאסר גדבאן: תגידו לי, זה נראה לכם?

יאסר גדבאן: זה הגיוני?

יאסר גדבאן: זה ערכי?

יאסר גדבאן: זה מקצועי?

יאסר גדבאן: איפה הם חיים?

יאסר גדבאן: מצד מזרח ומצד דרום מערב יש את חרשים ואת הר חלוץ.

יאסר גדבאן: חרשים והר חלוץ הוקמו על אדמות כסרא כתוצאה מהסדר שהיה בין אמל נסראלדין, חבר כנסת לשעבר, ובין ממשלת ישראל.

יאסר גדבאן: הפקיעו את השטח והקימו שני ישובים על אדמת כסרא.

יאסר גדבאן: מה קורה עכשיו?

יאסר גדבאן: לא מספיק שקיבלו את הישובים האלה על האדמות, עכשיו רוצים להרחיב את הישובים האלה ולעשות רצף טריטוריאלי ביניהם.

יאסר גדבאן: תראו מה כתבו בהמלצה המצ'וקמקת של הוועדה הזאת.

יאסר גדבאן: הם ממליצים להעביר את הכל למשגב בגלל שני דברים: האדם והכלים והאמצעים שיש למועצה האזורית.

יאסר גדבאן: האם האדם במשגב יותר חשוב, יותר טוב מאשר האדם של כסרא סמיע, או שבגלל זה שהוא יהודי ואני דרוזי יש שוני באדם?

מופיד מרעי: מה זה הכלים?

יאסר גדבאן: הכלים זה שלמועצה אזורית משגב יש כלים ואמצעים שיכולים לפקח על השטח.

יאסר גדבאן: איך לפקח על השטח?

יאסר גדבאן: אנשי הר חלוץ וחרשים יודעים מה זה חקלאות?

יאסר גדבאן: הם יודעים מה זה שטח חקלאי?

יאסר גדבאן: אני אלמד אותם, תושבי כסרא ילמדו אותם.

יאסר גדבאן: שילמדו איך השטחים של כסרא ושל סמיע מעובדים, מפותחים, מוכשרים, ואיך משקיעים בהם.

יאסר גדבאן: במשגב יש 30,000 תושבים על 200,000 דונם ועכשיו רוצים להוסיף להם עוד 2,000 דונם.

יאסר גדבאן: שלושה אנשים חתומים על הדוח: היושב-ראש פרץ, אבי ועוד מישהו.

יאסר גדבאן: איפה השניים הנוספים?

יאסר גדבאן: איפה חמוד סלאח?

יאסר גדבאן: חמוד סלאח היה חלק מהוועדה.

יאסר גדבאן: חמוד התפטר מהוועדה הזאת בגלל הגזענות, בגלל חוסר צדק חברתי, בגלל הערכים.

מופיד מרעי: דיברת על החתימות.

מופיד מרעי: אני מבקש מהייעוץ המשפטי לבדוק אם כולם חייבים להיות חתומים.

יאסר גדבאן: תכנית המתאר המופקדת צמודה לגוש שאמור לעבור, חס וחלילה, למשגב.

מופיד מרעי: התכנית מופקדת ומפורסמת?

יאסר גדבאן: מופקדת ומאושרת, כשהיום אני עובד על מתחמים.

מופיד מרעי: מתחמים זה בתוך.

מופיד מרעי: האם קו תחום הבנייה הופקד ופורסם ברשומות?

יאסר גדבאן: כן, אחרי התנגדויות.

מופיד מרעי: פורסם ברשומות זה החלק האחרון של ההפקדה.

יאסר גדבאן: מי שומר על האדמה יותר – תושבי כסרא החקלאים או אנשי חרשים ואנשי חלוץ שאין להם חקלאות?

יאסר גדבאן: אני עשיתי טבלה שבצד אחד כתוב מה הוועדה הגיאוגרפית כתבה, בצד שני כתוב מה אמור היה להיות.

יאסר גדבאן: בדוח של הוועדה כתוב על רת"ג שיש לשייך את קו השטח למועצה האזורית משגב, אבל אחרי שפנינו אליהם הם אמרו שהם ישאירו את השטח גלילי.

מופיד מרעי: זה הכי נוח מבחינתך.

יאסר גדבאן: על קק"ל הוועדה כתבה כך: "השארת שטחים בייעוד חורש לשימור ויער טבעי בתמ"א 1 ללא שיפוט", מה שאומר להשאיר את השטח איך שהוא, גלילי.

יאסר גדבאן: מה כתוב על רמ"י?

יאסר גדבאן: לחלק את יתרת השטח בין הרשויות המקומיות הגובלות כך שייווצר רצף גיאוגרפי בין הרשויות והשטח שלהן.

יאסר גדבאן: מה הם היו צריכים לעשות?

יאסר גדבאן: ליצור רצף בין בעלי זכויות בקרקע לבין השיוך לרשות המקומית המייצגת אותם.

יאסר גדבאן: איפה יש בעלי זכויות בקרקע?

יאסר גדבאן: בחרשים ובהר חלוץ?

יאסר גדבאן: לא, רק בכסרא.

יאסר גדבאן: מעניין איך הוא העלים את זה.

יאסר גדבאן: מינהל התכנון, שזה מינהל התחמון, המליץ מראש להעביר את זה למשגב.

יאסר גדבאן: בושה לאורי אילן.

יאסר גדבאן: מה כתוב בדוח על המשרד להגנת הסביבה?

יאסר גדבאן: לשייך את זה למשגב, אבל אחרי זה תיקנו ואמרו להשאיר את השטח גלילי.

יאסר גדבאן: למה יושב ראש הוועדה לא אמר גלילי כמו שאמרו אחרי זה?

יאסר גדבאן: לא יודע.

יאסר גדבאן: בהתחלה לא הייתה התייחסות מצד מרכז שלטון מקומי, אבל אחרי זה כתב חיים ביבס שהכל שייך לכסרא סמיע.

יאסר גדבאן: בהרכב הוועדה היו חמישה אנשים: בן אור פרץ, סאדק דלאשה, מנחם ארסלן, שלומית ויפתח.

יאסר גדבאן: בסוף היו שלושה.

יאסר גדבאן: איפה השניים הנוספים?

יאסר גדבאן: איפה חמוד סלאח?

יאסר גדבאן: אני לא יודע.

יאסר גדבאן: איפה הדרוזי המייצג?

יאסר גדבאן: אני לא יודע.

יאסר גדבאן: הוא התפטר בגלל הגזענות.

מופיד מרעי: היה נציג של השלטון המקומי בוועדה?

יאסר גדבאן: לא היה.

מופיד מרעי: חייב להיות נציג של השלטון המקומי חבר בוועדות הגיאוגרפיות.

מופיד מרעי: בכל נושא התכנון ובכל נושא גבולות השיפוט חייב שיהיה ייצוג של השלטון המקומי.

מופיד מרעי: לפני שבאתי לכנסת הייתי היועץ המוניציפאלי של תכנית גליל מערבי כדי לעמוד על הצרכים של השלטון המקומי.

יאסר גדבאן: הרשות לפיתוח הישובים הדרוזים במשרד ראש הממשלה כתבה להעביר את כל השטח לכסרא סמיע וחלק לנחף, כשמשום מה הוועדה העלימה, לא התייחסה.

יאסר גדבאן: ראש מועצת פקיעין, ד"ר סוידי סויד, היה איתי בוועדה הגיאוגרפית ואמר שהוא לא צריך את השטח וצריך להעביר אותו לבעלות של כסרא סמיע בגלל הבעלים והחקלאי.

יאסר גדבאן: עו"ד סופר ממועצת מרום הגליל כתב בהתחלה חוות דעת להעביר את הכל למשגב, אבל אחרי שדיברתי איתו ושלחתי לו מכתב הוא אמר שאין לא עניין והוא לא נוקט עמדה.

יאסר גדבאן: מעניין שיושב ראש הוועדה הגיאוגרפית לא צירף את המכתב השני של סופר.

מופיד מרעי: יאיר, פתחתי את הישיבה בכל נושא הוועדות הגיאוגרפיות ושטחי השיפוט בכסרא סמיע, בפקיעין ואפילו בחורפיש, איפה שכבר חתמתם - על זה ישבנו עם השרה, אם אתה זוכר, לפני כמעט חודש או משהו כזה.

מופיד מרעי: תאיר את עינינו לגבי מה שקורה.

יאיר הירש: ביום חמישי לפני שבוע סיירתי יחד עם מנכ"ל משרד האוצר בארבע רשויות של החברה הדרוזית בצפון ואז גם דיברנו על הוועדות הגיאוגרפיות.

יאיר הירש: כשאנחנו נכנסנו לתפקיד היו כ-140 החלטות שטרם התקבלו על ידי השר הקודם ואנחנו התקדמנו בהן כדי להכריע.

יאיר הירש: לדליה ולעוספיא השרה רק לפני כשבועיים החליטה לאפשר להתרחב.

יאיר הירש: צריך לזכור שהוועדות הגיאוגרפיות הן בלתי תלויות, הן בסוף מקבלות החלטה שממליצה לי ואחר כך אני ממליץ לשרה.

יאיר הירש: אנחנו רוצים לשמור אותן כבלתי תלויות, כדי לאפשר להן לבחון את הדברים באופן מקצועי.

יאיר הירש: מעבר לחמשת חברי הוועדה יש גם את הגורמים הכלכליים, התכנוניים והמקצועיים שמלווים את הוועדה.

יאיר הירש: הוועדות מקבלות עשרות החלטות, כאשר בסוף לשר או לשרה, לא חשוב מי יעמוד בראש המשרד, יש את המדיניות.

יאיר הירש: גם בעניין של כסרא יש את ההמלצה של ועדה שקיבלתי מחברי הוועדה.

יאיר הירש: הבטחתי ליאסר שלפני שהשרה תקבל החלטה ואני אקבל החלטה סופית נשמח לשבת שוב ולבחון את הסוגיה.

יאיר הירש: נכון שבתקופה הזאת, שהיא תקופת בחירות, אנחנו קצת יותר מוגבלים בהחלטות שלנו, אבל בהחלט נשב ונדבר ונראה מה ניתן לעשות בראייה כוללת לפני שהשרה תקבל החלטה.

מופיד מרעי: אני שמח שאתם מדברים עם ראשי הרשויות לפני שאתם מקבלים החלטה, מה שלא היה בחורפיש.

מופיד מרעי: בחורפיש חתמתם על גריעת שטח מתוך תכנית מתאר כוללנית ומופקדת, גרעתם מתוך קו תחום הבנייה שלדעתי זו עבירה על החוק, לקחתם שטח מתחום הבנייה של מועצה מקומית והעברתם למועצה אזורית.

מופיד מרעי: ביקשתי כמה פעמים לבדוק את החוקיות של הנושא.

מופיד מרעי: אני שמח, יאסר, שפה עדיין לא חתמו.

מופיד מרעי: כרגע כל המאמצים שלנו זה שלא תהיה חתימה על מה שמשרד הפנים רוצה אלא על מה שאתה רוצה או הוועדה המליצה.

יאיר הירש: עדיין אין החלטה.

יאיר הירש: החיבור לשטח והשיח עם ראשי הרשויות זה אחד הדברים הכי משמעותיים לנו, אנחנו לא רוצים לקבל החלטות מעל הראש שלהם.

מופיד מרעי: אני שמח שנרשם בפרוטוקול שמנכ"ל משרד הפנים לא יאמץ שום החלטה של הוועדות הגיאוגרפיות בלי שיח עם ראשי הרשויות המקומיות.

יאיר הירש: חד משמעית.

מופיד מרעי: למה לא עשיתם את זה בחורפיש?

יאיר הירש: אני לא רוצה כרגע להתייחס לגבי מקרה ספציפי כי כמו שאמרת אפשר לבחון גם את החוקיות של העניין הזה.

יאיר הירש: אני רוצה להצביע על החלטה שהשרה קיבלה לגבי דלית אל כרמל ועוספיא אחרי כל כך הרבה שנים.

יאיר הירש: לא סתם היינו גם בשטח לראות את הדברים בעיניים.

יאיר הירש: אם אתם יודעים או לא יודעים לא מדובר בהחלטות קלות, ויש עוד כמה דברים שנמצאים כרגע על שולחן הוועדות.

יאיר הירש: מה שכן חשוב לי להגיד לכם זה שחלק מחברי הוועדה מרגישים לפעמים קצת לחץ טיפה חזק מידי מצד ראשי רשויות, שגם את זה צריך לשמוע כי בסוף אנחנו רוצים שהם יקבלו החלטות טובות ונטולות כל עניין אחר.

יאיר הירש: אלו לא ועדות של חותמת גומי, אלו ועדות חשובות לנו כדי לקבל החלטה.

יאיר הירש: גם אם הן טועות ולא מספיק מעמיקות במשהו, אני יודע לשאול את השאלות האלו.

יאיר הירש: אני באמת יודע כמה זה חשוב לרשויות, לתושבים, כמה זה בנפשם.

יאיר הירש: אני רואה כמה יאסר בתוך העניין הזה וכל כך מבין אותו.

יאיר הירש: דווקא בגלל שכסרא היא באמת סמל ודוגמה לרשות מוצלחת, טובה, יציבה כלכלית, כשאני רואה שם את ההתפתחות, אני רוצה לאפשר להם להתפתח בעניין הזה.

מופיד מרעי: אני שמח מאוד שאתה אומר את זה.

מופיד מרעי: פתחנו את הדיון בזה ששרת הפנים אישרה את הדוח של הוועדה הגיאוגרפית של דליה ועוספיא.

מופיד מרעי: קיימנו כאן דיון שהמסקנות שלו היו ששרת הפנים ומנכ"ל משרד הפנים חייבים לאמץ את דוח קלעג'י במלואו.

מופיד מרעי: אני הייתי ראש הרשות בתקופה של הדוחות של הוועדות הגיאוגרפיות ויושב ראש פורום ראשי הרשויות, לכן טיפלתי בכל הפיתוח של שטחי השיפוט של כל הישובים.

מופיד מרעי: לאורך כל שנת 2018 הנחנו את המסקנות של הוועדות הגיאוגרפיות של משרד הפנים על שולחנו של מרדכי כהן שהיה מנכ"ל משרד הפנים.

מופיד מרעי: כתוצאה מהבחירות שהיו הדוחות האלה לא נחתמו, לא קיבלתם את ההמלצות, התכנון בישובים נתקע.

מופיד מרעי: אני מאוד שמח שיש כוונה לאמץ את ההחלטות של הוועדות, שאתם יושבים עם ראשי הרשויות, אבל תדעו לכם שראש רשות יורק דם כדי להרחיב את תחום השיפוט ואת תחום הבנייה של הישוב שלו.

מופיד מרעי: יש ישובים שמשנת 1974 לא הרחיבו להם את תכניות המתאר, אין בהם הרחבות לבנייה.

מופיד מרעי: הרחבות לבנייה תלויות בהרחבות תכנית שיפוט.

מופיד מרעי: אני בחורפיש תכננתי בארבעת תחומי שיפוט לא שלי.

מופיד מרעי: ביליתי יותר שעות בוועדה הארצית לתכנון ובנייה בירושלים מאשר במועצה שלי.

מופיד מרעי: שבעת מדורי גיהינום צריך לעבור כדי להגיע לתכנית מתאר ולהפקיד אותה.

מופיד מרעי: בסוף אתם באים ולוקחים מתוך תכנית המתאר הזאת שטח ומעבירים למעלה יוסף.

מופיד מרעי: האם הגשר בכניסה לחורפיש או שטח התעשייה של כסרא סמיע ופקיעין צריכים להיות חלק של מעלה יוסף?

מופיד מרעי: איזה נכסים יש שם, ריבונו של עולם?

מופיד מרעי: איזה נכסים יש בגשר שמעבירים אותו למועצה אזורית אחרת?

מופיד מרעי: אני חסיד התכנון האזורי.

מופיד מרעי: תכנון אזורי אומר שלוקחים את כל האזור ומתכננים אותו כלכלית, גיאוגרפית ותכנון ובנייה.

מופיד מרעי: אם מתכננים את כל הגליל ביחד ולוקחים את כל אתרי ההכנסות בגליל החל באזור תעשייה בעכו, דרך נהריה, דרך מעלות, דרך תפן, אז מחלקים את ההכנסות פר תושב ופר ישוב.

מופיד מרעי: ככה צריך להיות תכנון מקצועי, כי רק עם תכנון מקצועי נוכל להגיע לשוויון חברתי.

מופיד מרעי: לא יעזור כלום, לא יעזור בית דין, מדינת ישראל תלך על תכנון אזורי בעתיד.

מופיד מרעי: אני מבקש שבמה שהמליצו הוועדות הגיאוגרפיות להשאיר לישובים הדרוזים אל תיגעו, אל תגרעו אפילו סנטימטר אחד, כי זה נעשה ביזע, כי לחלק מהאנשים זה גם עלה בבריאות - אני דוגמה.

יאיר הירש: כמו שכבר אמרתי, ההחלטות יתקבלו אחרי שיח.

יאיר הירש: דבר שני, אנחנו לא מחויבים לאמץ את כל ההחלטות של הוועדות הגיאוגרפיות.

יאיר הירש: כל ועדה היא בלתי תלויה, מחליטה מה שמחליטה, לפעמים לטובה, לפעמים לרעה, כשיש בסוף שרה שעומדת בראש המשרד ולה יש את המדיניות שלה.

יאיר הירש: כל נושא כסרא והאזור ללא שיפוט שגובל עם משגב ייבחן אצלי ואחרי זה נקבל את ההחלטות.

מופיד מרעי: אני אשמח מאוד להיות שותף בקבלת ההחלטות לגבי כסרא סמיע כיושב-ראש הוועדה לפיתוח היישובים הדרוזים וכראש רשות לשעבר.

מופיד מרעי: אני מניח שיאסר לא יתנגד שאני אהיה מעורב.

יאסר גדבאן: בכיף, גם אתה וגם יאיר.

יאסר גדבאן: יש כאן בעלי קרקע שידעו שהולך להיות דיון, שחתמו על תצהירים שהם בעד שהשטח יעבור לכסרא סמיע ולא למשגב.

יאסר גדבאן: האם יעלה על הדעת שתושב כסרא שרוצה להקים מחסן חקלאי ייסע מכסרא למשגב במקום שיגיע לוועדה המקומית של כסרא סמיע?

יאסר גדבאן: איך יקבלו אותו במשגב?

יאסר גדבאן: שלא יגידו שהם יתייחסו אליו, כי הם לא יתייחסו אליו, הם יזרקו אותו במדרגות.

יאסר גדבאן: כשמעבירים את השטח לכסרא סמיע, מעבירים אותו לוועדה מרחבית של מעלה הגליל.

יאסר גדבאן: אם מחליטים להעביר למשגב, כל התכנון גם יעבור לוועדה במשגב.

יאסר גדבאן: אפילו להקים תשתית מים, מערכת מים להשקיה באותו שטח חקלאי המדינה בולמת אותי, המדינה עוצרת את התושבים מלהתפתח בנושא החקלאי.

יאסר גדבאן: האם כדי להכשיר דרך חקלאית צריך יהיה להגיע למשגב?

יאסר גדבאן: האם משגב יעשה את זה?

יאסר גדבאן: אני מחויב לתושבים של כסרא סמיע, לא משגב ולא שום גורם אחר.

יאסר גדבאן: יש 35, 38 ישובים של משגב.

יאסר גדבאן: האם כל הישובים האלה נמצאים בגוש אחד?

יאסר גדבאן: לא.

יאסר גדבאן: טל אל בג'וליס, מורן במרר, חרשים בבית ג'אן.

יאסר גדבאן: בואו נהפוך את משגב למדינת ישראל הצפונית, בואו נעשה להם מדינה שיהיו אחראים על כל הצפון ושהמדינה תצא החוצה.

יאסר גדבאן: מה כתוב באתר של משגב?

יאסר גדבאן: מועצה אזורית שמפעילה עסקים פרטיים בתחומי עשייה, תיירות ושירותים.

יאסר גדבאן: אפילו מילת חקלאות אחת לא מצאתי שם.

יאסר גדבאן: מאיפה הם מבינים בחקלאות?

יאסר גדבאן: מאיפה חרשים והר חלוץ מבינים בחקלאות כמו אנשי כסרא?

יאסר גדבאן: מי ישמור על האדמה הזאת?

יאסר גדבאן: אנחנו עושים טובה למדינה שאנחנו שומרים על האדמה הזאת ומעבדים אותה.

יאסר גדבאן: אולי נחפוף גם את ראמה למורן ולמשגב, אולי נחפוף את אבו סנאן ואת ג'וליס ואת ירכא למשגב.

מופיד מרעי: בכל המועצות יש חורים כאלה.

יאסר גדבאן: למה אני אומר את זה?

יאסר גדבאן: בגלל ההחלטה המטופשת, בגלל המלצת הוועדה.

יאסר גדבאן: כתבו בהחלטה שהוועדה ממליצה ברוב קולות – רוב קולות זה שלוש משלוש, לא שלוש מחמש – לשייך למועצה האזורית משגב שטח בגודל 2,033 דונם ושהשטח הוא בעל חשיבות ערכית, סביבתית והאדם.

יאסר גדבאן: מה זה האדם?

יאסר גדבאן: של משגב?

יאסר גדבאן: האדם בכסרא סמיע הוא לא אדם?

יאסר גדבאן: מה הוא?

יאסר גדבאן: שיגדירו לי אותו.

יאסר גדבאן: בהמשך כתבו שהכלכלה והסביבה משולבים זה בזה תוך שמירה על משאבי המקום בעתיד, שהפיתוח האנושי והכלכלי יהווה חלק עיקרי להשתלב בהתחשב במערכת האקולוגית.

יאסר גדבאן: הוועדה רואה חשיבות להגביל את הפיתוח בשטחים מוגנים אלה.

יאסר גדבאן: מי שומר עליהם?

יאסר גדבאן: רת"ג?

יאסר גדבאן: רמ"י?

יאסר גדבאן: מועצה אזורית משגב?

יאסר גדבאן: לא, רק אנשי כסרא סמיע.

יאסר גדבאן: איזה כלים יש למשגב ואין לכסרא?

יאסר גדבאן: משרד הפנים הוציא דוח במרץ 2022, כשבדוח כתוב שכסרא סמיע מדורגת גבוה ומשגב נמוך.

יאסר גדבאן: איך משגב מדורגת 66 ואני 85?

מופיד מרעי: דירוג של מה?

יאסר גדבאן: דירוג ההון האנושי.

מופיד מרעי: אז למה אתם פחות חזקים?

יאסר גדבאן: שמעת מה אמר המנכ"ל על כסרא סמיע?

יאסר גדבאן: כסרא סמיע היא המועצה היחידה שמנהלת את התקציב כמו שצריך ואין בה חשב מלווה עד עכשיו.

יאסר גדבאן: הגשתי תלונה במשטרה נגד חברי הוועדה, הלכתי להתלונן במשטרה על סילוף, על כזב, על שקרים, על תחמון - אני מקווה שיגיעו לשלושת אלה שחתמו.

יאסר גדבאן: מה אני מציע?

יאסר גדבאן: אני מבקש לבטל את כל ההמלצות של הוועדה.

מופיד מרעי: איפה אתה רוצה שאנחנו נעזור לך?

יאסר גדבאן: אני מבקש ועדת חקירה שתבדוק את העובדות.

יאסר גדבאן: דבר שני, צריך לבטל את המלצות הוועדה ולהקים ועדה אחרת שתתחבר לשטח.

יאסר גדבאן: דבר שלישי, העברת הגושים 19,223, 19,224 ו-19,222 לבעלות כסרא.

מופיד מרעי: אתה אומר שגושים שיש בהם אדמה פרטית בבעלות של תושבי כסרא צריכים להיות בבעלות של כסרא.

יאסר גדבאן: אנחנו רוצים ללכת אחרי ההחלטה של הוועדה לרצף טריטוריאלי ולהביא את חרשים, הר חלוץ ואת תפן לכסרא.

יאסר גדבאן: במקום שמשגב ליד סח'נין יטפל, אני אטפל, אני אתן את השירות.

יאסר גדבאן: מ-2012 מדברים על להקים ישוב דרוזי בגליל התחתון.

יאסר גדבאן: מישהו חושב על העניין הזה?

יאסר גדבאן: בהחלטת ממשלה הקצו חמישה מיליון שקל לתכנון.

יאסר גדבאן: מי עוקב אחרי התכנון?

יאסר גדבאן: מי בודק את התכנון הזה?

יאסר גדבאן: אני מציע לוותר על הישוב הזה בגליל תחתון, להעביר אותו לתושבי חרשים והר חלוץ, כשאת חרשים והר חלוץ להפוך לדרוזים.

עינב פרץ: הוועדה הגיאוגרפית היא ועדה עצמאית, היא מגישה את ההמלצות שלה למנכ"ל ואנחנו מתבקשים להתייחס להמלצה של הוועדה הגיאוגרפית.

עינב פרץ: מכיוון שאני חדשה בתפקיד ולא הייתי בכל התהליך, אני נדרשת לבדוק את זה בשנית.

עינב פרץ: ישבתי ואני אשב שוב עם יאסר עד אשר המנכ"ל יגיש את ההמלצות שלנו.

עינב פרץ: אנחנו לא קשורים להחלטות של הוועדה הגיאוגרפית, אנחנו גוף נפרד שבודק את זה בנוסף.

מופיד מרעי: המעמד של הוועדה הגיאוגרפית ברור לכולנו.

מופיד מרעי: ההמלצות של הוועדה הן אחרי אין ספור דיונים.

מופיד מרעי: את יודעת כמה פעמים עליתי לנצרת לוועדה כדי להציג מריבות, צעקות?

מופיד מרעי: העמדה של כל הישובים הייתה שכל האדמות הפרטיות של הישובים הדרוזיים צריכים להיכנס לתוך אזורי השיפוט של הישובים הדרוזיים.

מופיד מרעי: את זה רצינו, על זה נלחמנו.

מופיד מרעי: לא קיבלנו סעד מלא בוועדות, קיבלנו חלקי, אבל לפחות על החלקי תשמרו.

מופיד מרעי: לראשי הרשויות שעסקו בנושא הזה יש זיכרון של התהליך התכנוני, השיפוטי.

מופיד מרעי: תשתמשו בזה, תיעזרו בזה, זה מידע בלי כסף לשימושכם.

עינב פרץ: לנו כמחוז יש תפקיד להיות בשטח, לשמוע את ראשי הרשויות, להביא את זה גם למטה וגם למנכ"ל.

עינב פרץ: את התפקיד הזה נעשה על הצד הטוב ביותר.

עינב פרץ: יש לנו גם נציג בוועדה שמתייחס לדברים מתוך ההיכרות שלנו עם הרשויות.

מופיד מרעי: את כממונה על המחוז תדאגי שבוועדות הגיאוגרפיות יהיה נציג של השלטון המקומי.

מופיד מרעי: אם יש ועדות גיאוגרפיות שנוגעות לשלטון המקומי הדרוזי, צריך שיהיה נציג אחד מראשי הרשויות של הישובים חבר בהן - הוא יודע לדבר, הוא יודע להציג את הדברים יותר טוב מכל אחד אחר.

מופיד מרעי: אם זה היה היינו חוסכים הרבה מאוד ויכוחים והרבה מאוד אי הבנות.

עינב פרץ: אנחנו לא אחראים על החברים.

מופיד מרעי: אני אומר את זה למשרד הפנים, כי משרד הפנים ממנה ועדות גיאוגרפיות.

מופיד מרעי: צריך שתהיה שם נציגות של השלטון המקומי.

מופיד מרעי: כשאני מדבר על הנציגות של השלטון המקומי, אני לא מדבר על השלטון המקומי הארצי, אני מדבר על השלטון המקומי, האזורי.

יפתח סומך: משרד הפנים בראשות השרה והמנכ"ל רוחשים הרבה כבוד לחברה הדרוזית.

מופיד מרעי: מישהו פעם אמר שאנחנו לא מחפשים כבוד, שאנחנו מחפשים אדמה כדי לבנות.

יפתח סומך: אנחנו רוחשים כבוד לצרכים.

יפתח סומך: כמו שראש המועצה יודע, הייתה פגישה עם ראשי הרשויות הדרוזיות, היה ביקור של המנכ"ל בדיוק בשביל להבין את הצרכים של השטח ולקבל את ההחלטות.

יפתח סומך: עבודת הוועדה עובדת כך שניתן כתב מינוי לוועדה לדון בשטח מסוים על ידי מנכ"ל המשרד, כשמאותו רגע הוועדה, שהיא ועדה בלתי תלויה, עושה את עבודתה ללא מעורבות של מטה משרד הפנים.

יפתח סומך: הוועדה בסיום עבודתה מגישה דוח עם המלצות למנכ"ל משרד הפנים שבוחן את הדברים בתוך המשרד, בין היתר באמצעות ממונת המחוז והתייחסויות של ראשי הרשויות, ולאחר מכן יש את החלטת השרה שמתבצעת באמצעות צווים ומפות שמפרסמים ברשומות.

יפתח סומך: יאסר הגיש התייחסות מאוד סדורה ומאוד מפורטת שאנחנו יושבים עליה כרגע שבאמת שפכה לנו אור על כל מיני דברים שחשוב שנדע לקראת קבלת ההחלטות.

יפתח סומך: הוועדה הגישה את המלצותיה לגבי כסרא סמיע וכרגע המנכ"ל צריך לגבש את החלטתו.

יפתח סומך: אמנם יש לנו מגבלות עקב תקופת הבחירות בכך שככל שאין צורך תכנוני דחוף אנחנו לא יכולים לקבל החלטות, אבל בכל מקרה אנחנו מבצעים את עבודתנו כדי שזה יהיה מוכן.

מופיד מרעי: האם העיכוב בהחלטות יכול לעכב את התכנון המפורט של כסרא סמיע?

מופיד מרעי: גם אם זה קשור זה בזה, שזור זה בזה, צריך לעשות את ההפרדה המוחלטת כך שהישוב יוכל לתכנן את המתחמים המפורטים שלו.

יפתח סומך: אני לא נציג של מינהל התכנון, אבל גבולות שיפוט זה לא תכנון.

יפתח סומך: עם התכנון אפשר להתקדם.

מופיד מרעי: נכון, תחום שיפוט זה לא תחום תכנון, אבל תכנון שמאוים על ידי תחום השיפוט זה כבר עניין שקשור אחד בשני.

מופיד מרעי: כל החלטה שתהיה לגבי תחום שיפוט לא רק בכסרא סמיע אלא בכל ישוב אסור שתפגע בתכנון המתארי המתקדם.

יאסר גדבאן: היא תפגע.

יאסר גדבאן: איך היא לא תפגע אם הקו הכחול החדש בדיוק משיק?

יאסר גדבאן: איך אני ארחיב כתם אם אין לי שטח?

מופיד מרעי: כל החלטה או אי החלטה לגבי תחום השיפוט גם בתקופה הזאת אסור שתפגע בתכנון המפורט, בתכנון הכוללני של הישובים.

מופיד מרעי: אני מבקש מהייעוץ המשפטי לגבות את ההחלטה של הוועדה בנושא הזה.

יפתח סומך: לפני כחודשיים התחלף הרכב הוועדה, מונתה ועדה גיאוגרפית חדשה.

מופיד מרעי: ועדה חדשה של גליל מערבי?

יפתח סומך: כלל הוועדות התחלפו.

יפתח סומך: אנחנו מדברים פה על דוח של הרכב הוועדה הקודם.

מופיד מרעי: זה הזמן שיהיה ייצוג לראשי הרשויות שם.

מופיד מרעי: אפילו תוסיפו אותו כמשקיף.

יפתח סומך: גורם השיבוץ לוועדות נעשה מתוך קול קורא שפרסם המשרד.

יפתח סומך: המטרה שיהיה שם גורם בעל ידע בתכנון, גורם בעל ידע בכלכלה, גורם בעל ידע בשלטון מקומי.

יפתח סומך: יש גם נציגות, כמו שממונת המחוז ציינה, למחוז עצמו שמכיר את הרשויות היטב.

יפתח סומך: לגבי הרשויות אני מבין את הבקשה, אבל מכיוון שיש המון עניינים שקשורים ברשויות עצמן מדיניות משרד הפנים עד היום הייתה לזמן את נציגי הרשויות, לא שהם יהיו חלק מהוועדה הגיאוגרפית.

מופיד מרעי: קחו לכם נציג מהשלטון המקומי שיהיה משקיף בוועדה, הוא יעזור לוועדה הרבה.

מופיד מרעי: זאת ההצעה שלי, תבחנו אותה, אני לא מחייב.

יפתח סומך: מכיוון שזאת ועדה בלתי תלויה שהגישה את ההמלצות שלה, אני לא אכנס לגופן של ההמלצות, הן נבחנות כרגע, כולל ההתייחסות המפורטת שראש המועצה שלח.

יפתח סומך: יש כל מיני טענות שהעליתם בהתייחסות שלכם שאנחנו יושבים עליה, אנחנו עומלים עליה.

יפתח סומך: הייתה בוועדה עמדת מיעוט שביקשה להעביר חלק מהשטח למועצה מקומית כסרא סמיע בהתאם לתכנית המחוזית, בהתאם לשטח שמיועד לנוף כפרי פתוח.

יפתח סומך: דעת המיעוט בוועדה ציינה שהבעלות של הקרקע כשלעצמה אינה מהווה הצדקה להעברת השטח.

מופיד מרעי: אני רואה באימוץ דעת מיעוט תנאי פסול.

מופיד מרעי: לא יכול להיות שדעת מיעוט מתקבלת בהמלצות ודעת רוב לא מתקבלת בהמלצות כמו בחורפיש לגבי הגשר שאחד אמר שצריכים להעביר אותו למעלה יוסף, השאר אמרו שצריכים להשאיר אותו בחורפיש, ובסוף קיבלתם החלטה להעביר אותו למעלה יוסף.

מופיד מרעי: גם פה כשמדובר באדמה פרטית של תושבים שנמצאת בשטח שיפוט אחר, אם זה גלילי, אם זה במועצה אחרת, באופן אוטומטי מגבילים את בעל הקרקע.

מופיד מרעי: מי ששמר על הטבע לאורך כל הזמן זה דווקא הישובים הדרוזים.

מופיד מרעי: פעם באו לישובים הדרוזים ואמרו להם להוציא את העדרים שלהם, את העזים השחורות מתוך שכונת הטבע, למה?

מופיד מרעי: כי הם הזיקו לטבע.

מופיד מרעי: מה מציעים היום?

מופיד מרעי: נותנים הטבות למי שמכניס עזים שחורות לטבע כי זה שהן אוכלות את הכל עד לגובה שני מטר מונע שריפות.

מופיד מרעי: מי שיודע לחיות עם הטבע זה האנשים שחיים במקום.

מופיד מרעי: לא צריך לתפוס את הישובים הדרוזים כאילו הם אנטי טבע שרוצים לגזול את השטח.

מופיד מרעי: כל האדמות הפרטיות צריכות להיות בסמכות שיפוטית של הרשויות המקומיות שלהן הן שייכות.

יאסר גדבאן: יפתח, עמדת המיעוט הייתה להעביר מאתים ומשהו דונם לכסרא.

יאסר גדבאן: אחרי שבדקתי מי זה המיעוט הזה מסתבר שמדובר בחמוד סלאח שהתכוון לכל גוש 19,223.

יאסר גדבאן: למה יושב ראש הוועדה הסתיר את המידע הזה?

יאסר גדבאן: למה יושב-ראש הוועדה סילף את הדברים?

תומר מירז: יש קווים מנחים לגיבוש ההמלצות לוועדות הגיאוגרפיות שמשרד הפנים הוציא ב-2021, סך הכל לפני שנה וחצי או קצת יותר, אבל לצערי הרב אני רואה ועדה אחרי ועדה שפשוט לא מתייחסות לקווים המנחים האלה, להנחיות המינהליות האלו

מופיד מרעי: מי שקבע את הקווים המנחים זה המשרד.

תומר מירז: אומר יפתח, וזה מה שכתוב בדוח, שגם דעת המיעוט באה ואמרה לא להתייחס לבעלות.

תומר מירז: מה קובעים הקווים המנחים?

תומר מירז: הקווים המנחים באים ואומרים שתפיסת קרקע, בעלות על הקרקע היא לא קריטריון, פרט לשטחים ללא לשיפוט, מה שאומר שבשטחים ללא שיפוט הקריטריון של מי בעל הקרקע זה קריטריון עקרוני, מהותי וחשוב.

יפתח סומך: הקווים המנחים עוברים כרגע עדכון.

יפתח סומך: חלק מתפקידנו זה לראות שיש חשיבה קוהרנטית בכל הוועדות, לראות שהן מתייחסות באופן שווה לכל רשות ורשות לא משנה איפה היא נמצאת.

יפתח סומך: כלל העמדות והדוחות שיאסר הציג והגיש קיימות באתר הוועדה הגיאוגרפית, הן שקופות, נגישות לציבור, אפשר לראות אותן שם, כולל הזימונים לדיונים הפומביים ולסיורים.

יפתח סומך: חשוב לנו כמשרד הפנים שקולם של התושבים ושל ראשי הרשויות יישמע.

יפתח סומך: לגבי דליה ועוספיא שדיברנו בזמנו, אחרי הדיון שלנו התקבלה החלטה וכרגע זה מצוי בתהליך של הכנה של צווים ומפות לקראת פרסום ברשומות.

יפתח סומך: את העניין של כסרא סמיע, כמו שדיברנו, אנחנו בוחנים בנפש פתוחה, עוברים דבר-דבר.

יפתח סומך: לגבי חורפיש כבר פורסמו צווים ומפות.

יפתח סומך: ככל ששרת הפנים תרצה שדברים ייבחנו מחדש צריך יהיה לפתוח מנדט מחודש כי זה כבר לא בכתב המינוי של הוועדה.

מופיד מרעי: צריך לפתוח מנדט מחדש כדי להחזיר את תא השטח הזה לחורפיש?

מופיד מרעי: הרי זה פוגע עכשיו בתכנון של שכונת חיילים משוחררים.

מופיד מרעי: איך זה מסתדר?

יפתח סומך: אני לא יודע להגיד בדיוק איפה זה ביחס לתכנית מתאר, אני אומר באופן כללי.

מופיד מרעי: לכן ביקשנו ממך בפעם הקודמת שהשרה תחזור בה.

יפתח סומך: צריך לפתוח מנדט חדש, אבל אני יכול לבדוק את זה שוב.

מופיד מרעי: תבדוק את זה שוב, כי לפתוח את הוועדה הזאת ייקח הרבה זמן, במיוחד עכשיו כשאנחנו בתקופת בחירות.

מופיד מרעי: אני מבקש לבחון להחזיר את המצב למה שהיה, למה שהוועדה המליצה, כי הגשר הוא לא ערך כלכלי, תיירותי ואלקטוראלי לאף אחד.

תומר מירז: הוועדות הגיאוגרפיות שוכחות שבית המשפט העליון כבר לפני כמעט 60 שנה אמר שכשאתה הולך לשנות גבולות לאנשים שמשתמשים בשטח אתה צריך להזמין אותם פיזית.

תומר מירז: זה לא מספיק שיש להם ראש רשות שלכאורה מייצג אותם, עדיין בוועדה גיאוגרפית אתה חייב להזמין את האנשים פיזית, לשמוע אותם, לראות את הלבן שבעיניים.

מופיד מרעי: זה שלוקחים שטח זה לא עומד במבחן בג"ץ.

מופיד מרעי: המלצתי למועצה המקומית לעתור לבג"ץ נגד משרד הפנים, נגד השרה שקד, על זה שהיא גרעה בלי לשאול את ראש הרשות באותו זמן.

מופיד מרעי: אני מבקש ממך, יפתח, לשבת עם ראש המועצה המקומית חורפיש, לדבר איתו, לבדוק מה אפשר לעשות משפטית בנושא הזה.

יפתח סומך: הזימונים לדיונים הם פומביים, כולל פרסום על המנדט בעיתונות.

האשם חוסין: נכנסנו לתהליך הזה באיחור כי לא ידענו על הוועדה הספציפית הזאת.

האשם חוסין: בעקבות שיחה עם ראש הרשות ועם הגורמים בשטח ראש אגף תכנון אצלי ברשות ישב על ההיסטוריה, הכין דוח מאוד מפורט שמצביע על הסיבות הנכונות להעביר את השטח הזה לכסרא ולהעביר את החלק האחר למועצה מקומית נחף.

האשם חוסין: בדוח הסופי, להפתעתי, אין שום התייחסות למה שהכנו, למה שהצגנו, וגם לא קיבלנו תגובות על מה שהכנו עד היום הזה.

האשם חוסין: גם לא קיבלנו זימון אחר כך לשאר התהליכים שקרו בוועדה.

האשם חוסין: זה קרה לנו בעוד כמה מקומות עם הוועדות הגיאוגרפיות.

האשם חוסין: אנחנו נכנסים עכשיו למהלך הרבה יותר עמוק דרך משרד ראש הממשלה, כי אנחנו הקול של הרשויות האלו בתוך הממשלה, בתוך ההליכים האלה.

מופיד מרעי: איפה הייצוג שלכם מתבטא בוועדה הגיאוגרפית?

מופיד מרעי: הרי באתם מיוזמה שלכם, לא של הוועדה, ואמרתם: אנחנו צריכים להיות מיוצגים.

מופיד מרעי: מה המעמד של הייצוג שלך בוועדה הזאת בכלל היה?

האשם חוסין: אנחנו הופענו בפני הוועדה כבעלי עניין.

מופיד מרעי: לא כחלק מהוועדה.

האשם חוסין: גם לא הוזמנו.

מופיד מרעי: היה לכם מנדט לייצג את ראשי הרשויות?

האשם חוסין: אנחנו נמצאים בוועדות התכנון המחוזיות.

האשם חוסין: יש לנו ראשת אגף בשתי הוועדות, גם בצפון וגם בחיפה, שמופיעה בכל הדיונים שקשורים לישובים הדרוזים והצ'רקסים.

מופיד מרעי: היא בעלת זכות הצבעה?

האשם חוסין: לא, היא משקיפה.

האשם חוסין: גם במועצה הארצית לתכנון ובנייה אנחנו מיוצגים.

האשם חוסין: גם אחרי שהכנו את הדוח, העברנו אותו לוועדה והשתתפנו בסיורים אין שום אזכור למה שעשינו בדוח הסופי.

אורה סודוקוב: שתי תכניות המתאר של סמיע ושל כסרא מקודמות ויש להן כבר קו כחול שנקבע.

מופיד מרעי: מה עם המתחמים המפורטים של כסרא?

מופיד מרעי: מתי יכולים להתחבר לחשמל ומתי יכולים לקבל היתר בנייה?

אורה סודוקוב: תכנית המתאר של כסרא נמצאת כרגע בהתנגדויות כבר פעם שנייה, מה שאומר שההחלטה כבר נקבעה.

אורה סודוקוב: בשלב הזה אין צפי לזה שהקו הכחול יורחב לכיוון תחום השיפוט.

אורה סודוקוב: התכניות המפורטות שמקודמות במינהל התכנון הן בתוך הקו הכחול הנוכחי של תכנית המתאר, לכן אין מניעה או פגיעה בקידום שלהן, ואנחנו אכן מקדמים אותן.

יאסר גדבאן: אני רוצה להודות לכל מי שלקח חלק בעניין.

יאסר גדבאן: השלב הבא אחרי שיהיו המלצות - בג"ץ.

יאסר גדבאן: השטח רותח, השטח תוסס.

יאסר גדבאן: הוועדה הזאת גרמה לנתק בין תושבי כסרא לבין חרשים והר חלוץ.

יאסר גדבאן: מחר בבוקר את הדרך בין הר חלוץ לחרשים אני הולך לסגור, לא תהיה דרך בין חרשים להר חלוץ באדמות פרטיות ונראה מה יעשו.

יאסר גדבאן: תודה לכולם.

מופיד מרעי: הוועדה הזאת קמה כדי להיות הכתובת של ראשי הרשויות ושל כל הגורמים שנוגעים בפיתוח של הישובים הדרוזים והצ'רקסים.

מופיד מרעי: הוועדה הזאת קיימה מעל ל-20 דיונים במושב האחרון, כשכל הדיונים נגעו בעניין של פיתוח הישובים הדרוזים והצ'רקסים, כולל ועדות גיאוגרפיות, כולל ההמלצה וההחלטה של השרה לגבי דליה ועוספיא ועוד הרבה תחומים שהוועדה הזאת קידמה.

מופיד מרעי: הוועדה הזאת לא מתה, הוועדה הזאת, אני מניח, תמשיך להיות גם אחרי הקמת הכנסת הבאה.

מופיד מרעי: אני מכאן רוצה להודות לכל מי שהשתתף.

מופיד מרעי: גם למנכ"ל משרד הפנים ולנציגי המשרד שנכחו בדיון, גם לחברי יאסר גדבאן שעושה רבות למען היישוב שלו ובכלל למען שאר הישובים בתפקידו בתוך פורום ראשי הרשויות הדרוזיות והצ'רקסיות, גם ליושב ראש הרשות לפיתוח הכלכלי והחברתי של הישובים הדרוזים והצ'רקסים, האשם חוסין, שמלווה אותנו לאורך כל הדיונים כאן.

מופיד מרעי: אנשים באים לכאן גם בעידן הקורונה וגם לא בעידן הקורונה כי הם רוצים שהישובים הדרוזיים יתקדמו ויפתחו.

מופיד מרעי: באמת תודה לכל מי שנמצא.

מופיד מרעי: אנחנו סבורים שלוועדה הגיאוגרפית יש את החלק המרכזי בהפשרת התכנון בישובים הדרוזים.

מופיד מרעי: ככל שהוועדות הגיאוגרפיות לא אמרו את המילה האחרונה שלהם והגבול לא פורסם, כך יהיה קשה להמשיך לתכנן את הישובים.

מופיד מרעי: נושא התכנון היא החולה הרעה.

מופיד מרעי: הדבר הכי מרכזי והכי בעייתי הוא התכנון.

מופיד מרעי: רק אחרי שמסיימים את התכנון אפשר לבוא עם כל החוקים שלכם.

מופיד מרעי: נושא הוועדות הגיאוגרפיות הוא קריטי.

מופיד מרעי: לא נלקחו בהמלצות של הוועדות כל ההשפעות וההשלכות של ההחלטות, לכן חשוב מאוד שאנחנו דנים בזה.

מופיד מרעי: היה דיון אחד לכרמל, יש דיון אחד לגליל, ונעשה דיון מעקב נוסף בהמשך.

מופיד מרעי: אני מבקש ממשרד הפנים לבדוק למה עד הרגע האחרון המועצה המקומית כסרא סמיע וראשי הרשויות לא מעורבים בתהליכים עוד לפני קבלת ההחלטות.

מופיד מרעי: אני רואה עכשיו שיש התקדמות, שכן דיברו עם ראש המועצה, שכן משלבים אותו, ולשמחתי עדיין לא חתמו על הדוח.

מופיד מרעי: אני מבקש ממך יאסר שכל העיניים שלך וכל האנטנות שלך יהיו מפוקסות על הדוח לפני שחותמים עליו.

מופיד מרעי: הוועדה מבקשת ממשרד הפנים להעביר לנו התייחסות לטענה כי לא כל חברי הוועדה חתמו על הדוח, על כך שחסרים שם חברים.

מופיד מרעי: הוועדה מבקשת ממשרד הפנים לקבל הסבר מדוע ההמלצות וחוות הדעת של הגופים הרשומים בדוח של הוועדה הגיאוגרפית אשר המליצו להשאיר את השטח של כסרא לא נמצאות בדוח, לא נמצאות בחומר שלפני קבלת ההחלטות.

מופיד מרעי: הוועדה קוראת למשרד הפנים לשלב נציג של השלטון המקומי, של מרכז השלטון המקומי היישובי כמשקיף בדיונים של הוועדה.

מופיד מרעי: תאמצו את הרעיון הזה לגבי הוועדה החדשה שקמה ושבאותה נשימה גם שיהיה משקיף בוועדה לרשות לפיתוח הישובים הדרוזים והצ'רקסים.

מופיד מרעי: הוועדה רשמה את ההודעה של מנכ"ל משרד הפנים על כך שלמשרד הפנים חשוב השיח עם ראשי הרשויות ושהמשרד יקיים פגישות בנושא המלצות הוועדה הגיאוגרפית עם ראשי הרשויות.

מופיד מרעי: הוועדה מבקשת ממשרד הפנים לפעול להשארת כל הגושים שדובר עליהם – 19,224, 19,222 שבהם יותר מ-75% מהאדמות בבעלות פרטית של תושבי כסרא סמיע, בתחום שיפוטה של כסרא סמיע, ולשמור על הרצף הטריטוריאלי של היישוב.

מופיד מרעי: הוועדה מבקשת ממשרד הפנים שכאשר עומדים לקבל החלטה בעניין תחום שיפוט זה לא יפגע בתכנון המפורט ובתכנון הכוללני של הישובים.

מופיד מרעי: הוועדה לא מקבלת את עמדת משרד הפנים ואת הטיעון שיש דעת מיעוט שהיא זו שגברה על דעת הרוב בעניין גריעת השטח, כשאני מבקש שהנושא הזה ייבחן ויגיע גם לשרה וגם למנכ"ל.

מופיד מרעי: הוועדה קוראת למשרד הפנים לפעול להסרת חסמים בתכנון הכוללני ולאשר את תכניות המתאר המפורטות בישובים הדרוזים והצ'רקסים.

מופיד מרעי: אני משתתף בצערה של משפחת קבלאן על האירוע שהיה בבית ג'אן, בילינו גם שישי וגם שבת שם.

מופיד מרעי: האירועים האלה אסור שיקרו גם בישובים הדרוזים וגם בישובים הערבים.

מופיד מרעי: תופעת האלימות וכמות הקורבנות גוברת מיום ליום, המצב רע מאוד, ואני אומר את זה בצל חג הקורבן הבא עלינו.

מופיד מרעי: רצינו שחג הקורבן יגיע כשכולם עם חיוך על הפנים, אבל לצערי האירועים האלה לא מביאים אותנו לקו סיום.

מופיד מרעי: מאחר וחג הקורבן חל ביום שבת הקרוב אני רוצה לאחל לכל בני העדה הדרוזית, המוסלמית, הצ'רקסית ולכל מי שחוגג חג קורבן שמח.

מופיד מרעי: תודה רבה, אני נועל את הישיבה.